Ж.Түймебаев: Университеттер облыс экономикасының дамуына өз үлесін қосуы керек
"Ж.Түймебаев: Университеттер облыс экономикасының дамуына өз үлесін қосуы керек" | "https://abai.kz/post/47502"
TITLE: Ж.Түймебаев: Университеттер облыс экономикасының дамуына өз үлесін қосуы керек
URL: https://abai.kz/post/47502
META: "Ж.Түймебаев: Университеттер облыс экономикасының дамуына өз үлесін қосуы керек" | "https://abai.kz/post/47502"
DATE: 08.12.2016
AUTHOR(s): Абай-Ақпарат
TOTAL WORDS: 275
TEXT: Бұл туралы облыс әкімі Жансейіт Түймебаев М.Әуезов атындағы Оңтүстік Қазақстан Мемлекеттік университетін аралап, танысу барысында айтты. Жоғары оқу орнының тыныс-тіршілігімен танысып, ондағы жас ғалымдардың ғылыми жұмыстарына қанық болған әкім ондағы білім беру-ақпараттық және электронды ресурстық орталығы мен түрлі зертханалық бөлімдерді аралады. Атап айтқанда, университеттің құрылыс материалдары, өсімдік шаруашылығы, тігін цехы, мұнай-газ салаларына қатысты бірқатар орталықтарын көріп, студенттермен және оқытушылармен тілдесті. Ғалымдар тобымен болған өңір басшысы жоғары оқу орнының ректоры Ж.Мырхалықовқа жүйелі жұмыс жүргізуде бірқатар тапсырмалар жүктеді. Атап айтқанда, әкім М.Әуезов атындағы ОҚМУ ғалымдары облыстағы өндіріс орындарында жаңа инновациялық технологияларды ендіру бағытында жұмыс істеп, жергілікті тауарларды шығару арқылы өңір экономикасын дамыту керектігін айтты. Сондай-ақ, Оңтүстік Қазақстанда шығатын табиғи құрылыс материалдарының каталогын жасап, оларды жергілікті құрылыста кеңінен пайдалану мәселесіне атсалысу мен светодиодтардың түрлерін шығаруды ойластыру жайын нұсқады. Болашақта Шымкент қаласында ұйымдастырылатын ашық мұражай байқауына аталған оқу орнының ұжымы мен студенттерін белсенді қатысуға шақырған облыс әкімі бірлескен жұмыстар арқылы өңірімізді көркейту керектігіне тоқталды. Сонымен бірге, оқу орнын аралау кезінде аймақ басшысы Ж.Түймебаев университеттің «Жеңіл тамақ өнеркәсібі», «Педагогика және өнер» факультеттерінде білім алып жүрген болашақ тігіншілермен, дизайнерлермен тілдесіп, ұлттық нақыштағы киімдердің тек мерекелік кештерге арналғанын ғана емес, күнделікті тұрмыста киюге болатын түрлерін тігуді ұсынды. Қазақ ұлттық киімдерінің маусымдық түрлеріне де назар аудару қажеттігіне тоқталған аймақ басшысы киім-кешектерді өткізу мен тапсырыс беру мәселесінде әкімдік тарапынан барынша қолдаулардың болатынын жеткізді. М.Әуезов атындағы ОҚМУ 65 жылдан аса тарихы бар жоғары техникалық және гуманитарлық білім берудің екі үлкен мектебінен құралады. Мұнда 81 мамандық бойынша күндізгі және сыртқы оқу түрлерінде 20 мыңға жуық студент оқиды.  Қазіргі кезде университетте 1461 оқытушы ғылыми-педагогикалық жұмыспен айналысуда. Олардың ішінде 2 Ұлттық ғылым академиясының академигі, 117 ғылым докторлары мен профессорлар, 500-ге жуық ғылым кандидаттары мен доценттер қызмет етеді. Abai.kz
